VG-lista Topp 20: Lover spontankonsert i vinnerbyen
På et møterom hos DNB i Bjørvika mandag kveld møttes juryen for å evaluere bidragene som har kommet inn i forbindelse med «By X», og velge en vinner. Om få timer vil den heldige byen bli kjent, og overrasket med en spontankonsert. - Dagens konsert blir holdt fordi vi er overveldet over engasjementet som er blitt vist. Det som spesielt gleder oss er å se at den voldsomme jobben folk har lagt ned rundt om i Norge har brakt folk i lokalsamfunnene nærmere hverandre, sier juryleder Øystein Milli. Minishowet er ment som en liten smakebit på hva vinnerbyen har i vente 30. juli. Jurylederen er ordknapp når det kommer til å røpe flere detaljer om konserten. - Artistene som spiller vil bli offentliggjort i formiddag, så foreløpig må folk vente i spenning også på det. Jeg kan si at artistene som skal spille har markert seg på VG-lista tidligere, sier Milli. Vil du vite hva overraskelsen er? Sjekk ut videoen! Massivt engasjement Ansvarlig for brukerinvolvering og sosiale medier i VG, Øyvind Solstad, har aldri sett maken til engasjementet som har vært rundt VG-lista-konkurransen «By X» de siste tre ukene. - VG-lista har alltid vært et populært arrangement i sosiale medier, på grunn av ungdommene som er vant til å bruke Facebook og Instagram - og artistene som har stor appell. Vi hadde håpet på stor respons, men at det skal bli så vilt som det har vært nå er over våre beste anslag. Folk har vært rå på å organisere - og har en utrolig fantasi. Juryen - som skulle ta hensyn til både engasjement og kreativitet - fikk en tøff jobb, sier han. Over hundre videoer Konkurransen som startet den 30. april, ble avsluttet mandag kveld. I løpet av konkurranseperioden har over 47.000 bilder blitt «tagget» på Instagram, og by-bildene som ble lagt ut er likt over 28.000 ganger. Hele 137 videoer er lagt ut på YouTube i forbindelse med konkurransen. Byen som fikk flest likes på sin side på Facebook og på Instagram, er Sortland, med Troms-byen Finnsnes og Haugesund like bak. Men det er ikke antall «likes» som har vært avgjørende - det er kreativiteten som byen og innbyggerne har vist i konkurransen. Byer i hele landet har mobilisert seg, og konkurransen har skapt enormt engasjement rundt VG-lista. Det er blitt laget musikkvideoer, og avhold folkefester flere steder i landet de siste ukene. Kjente profiler og politikere har også stilt opp for å hjelpe innbyggerne i de 75 kvalifiserte byene. Statsminister Erna Solberg og finansminister Siv Jensen stilte seg bak «#VG-lista til Finnsnes», mens kulturminister Torhild Widvey og kunnskapsminister Thorbjørn Røe Isaksen stilte seg bak «#VG-lista til Haugesund». «Lilyhammer»-skuespiller Steven van Zandt ønsket VG-lista til sin «hometown», Lillehammer og Else Kåss Furuseth mente at VG-lista skulle havne i Finnsnes. Hvis du vil vite hvilken by som blir «By X» må du følge med på VGTV tirsdag fra kl 13!
Mandag møttes juryen for å avgjøre hvilken by som vinner konkurransen. I dag vil vinnerbyen bli overrasket med konsert.